望雲樓
作者：楊學李
朝代：宋

paragraphs: 樓前山色青如鬟，樓高夜映心斗寒。
推窗縱目納吟思，倚檻爽氣生眉端。
荒烟宿靄迷野甸，古崖怪石橫驚湍。
城孤下瞰天蘸碧，日永坐聽風鳴鑾。
登臨獨慨城郭是，把酒一酹還三歎。
雖未如元龍高卧之百尺，已不減庾公步月之遊觀。
又何須黄鶴霄漢之浩渺，亦可想岳陽烟水之彌漫。
巋然獨立賀江許，已矣樓中沸歌舞。
勝境無詩亦可羞，謾自簷楹庇風雨。
望雲人遠迹生塵，祇有江流自今古。